钦定古今图书集成/方舆汇编/职方典/第1357卷 > 高州府风俗考 州县志合载
## 钦定古今图书集成/方舆汇编/职方典/第1357卷 > 高州府风俗考 州县志合载

本府。〈茂名县附郭。〉

“茂名。” 在汉、晋之时，尚仍蛮俗，自隋唐以后，渐袭华风。休明之化，沦洽于兹。椎跣变为冠裳，侏𠌯化为弦诵，才贤辈出，科甲蝉联，彬彬然埒于中土。进而展采者，功在苍赤，望重云霄；退而闲居者，足不涉于公庭，心惟娱于泉石。士则先姱修而后荣名，敦礼让而耻干谒。编户之民，耕食织衣，质实俭啬，犹有古豳民之遗风焉。至于婚礼定以槟榔，丧礼辄用鼓吹。地饶鱼稻故鲜桂玉之忧，人惮商贾故无素封之产。大都州邑之间，俗尚不甚相远也。至于有病以巫为医，坡公所叹，诚非虚语。若夫《呰窳》偷生，盗贼时有遗布之化，恃乡有《彦方》焉。

电白县

电邑民风，大率淳朴近古。室无华栋，器罔巧技。士安韦布而薄绮罗，民务稼穑而鲜商贾。“嘉礼则耻论财，重阀阅而亲迎奠雁；丧礼则绝佛事，禁酒肉而抑情致哀。” 人多业儒，比闾有弦诵之声；俗素怀刑，公庭罕变诈之讼。乡音城语，方言顿殊；武气民情，刚柔迥别。“岁首戏秋千，端午竞龙舟；上巳登坟祭扫，霜降至墓” 送衣，交际重槟榔，葬祭重家礼，此邑中之俗也。至于乡村之俗，则与城郭稍异，丧祭多事，酒食婚嫁，相尚侈靡。其人俗质而简节，尚气而好竞，此在故家巨族如此，乃各下户细民，则疾病而酷信鬼神，亲丧而乘时婚嫁，军妇贸易，充溢墟市，盐妇担负络

“绎道途，军馀荡子，群聚赌博，纠伙作盗，而鼠窃尤甚。盖缘军民杂处，轻于犯法者众。甚有奸顽恶棍，包揽钱粮，顶名比较，窝藏盗贼，坐地分赃，地方不敢诘问，有司莫可奈何。” 识者能无扼腕焉。至于猺民，狼目嗜欲，习尚朴野鄙俚，无足论已。乃近有应童生试者，亦顽风丕变之渐。惟是人多得病，不信药而信巫，火居道童。足以惑人。其误人性命者多矣。今宜敦尚医学。研究《脉理》。方不误人性命。此又风俗之当早变者。

信宜县

元旦　，城郭都鄙各家挂彩门贴红黄纸钱，迎神拜年，往来饮酒为乐。

《立春　》，城市扮古事，候县官迎春，男妇好乐者，携老幼看春色以为乐。

元宵　每岁正月初十夜，各街巷搭厂张灯鼓乐，庆元宵，贺寿上元天官至十五夜、十六早方散。

春秋二社　，城郭都鄙各设坛位，以祀土谷之神。

清明　，城郭都鄙各登山扫坟，礼成而反。端午　，饮菖蒲、蕲艾酒，剡龙舟于双川，竞渡为乐。自初一日至初六日方散。

中秋　，各家以芋柚赏月，箫弦歌咏，畅饮为乐。重阳　，文人学士各携茱萸酒，登高游咏，放风筝为乐。

《冠礼》：“城居士大夫家，依礼而行。”

婚礼以槟榔为定，然后行聘。娶妻之日，富家俱行亲迎礼。

《葬礼》：“父母丧，送葬导以鼓乐，或行佛事。”

《祭礼》：“春秋祭祖，少建祠堂。”

语音：城郭，多袭广语、近官语。峒落土音相去不远，惟《狼猺》语难谙。

岁时节序，大略与《广邑》稍同。

化州

元旦　礼先祖毕，家众以次拜庆。二日后亲朋相过，谓之“拜年延饮。”

立春　，出东门，沙堤，迎土牛。俗人观色辨雨旸。正月朔后　，城郭乡村各为社会，择善歌者为童子，鬼衣鬼巾。寅夜持铃合歌，奏鼓乐，上下坛场，翱翔缓步，谓之“跳元宵” ，仍用道士化纸马祈丰乐也。

元夜　、十一夜起，各神庙，街市张灯架彩，士庶嬉游下户，女妇亦往观焉。放火花、烧纸爆、打秋千，燕饮达旦，十五夜方散。

清明　扫墓，挂纸添土，率老少男女致祭。折柳枝挂于门、戴于鬓。

三月十日　为朝拜会，为首者，先一月预告于康、车二神，诸有愿者，择能敬之人为朝拜弟子，戴五岳巾，穿青袍，束腰带，执香炉，鱼贯而行，迎驻静处。次晨鸡鸣，照前迎导一人仰天高唤拜号，众弟子同声和之，一步一唱，沿途而拜，谓之“路拜。” 经有愿者及为曾首者门，当道设供，谓之“路醮。” 如是者三日乃散。

“《端午　》角黍荐祖考，采艾束人形。悬门且插鬓” ，谓可辟邪云。自初一日起《竞龙舟》，至初五日而散。

《中元　》“剪彩为衣，束茅荐酒，为祭家神。”

中秋　具酒馔相邀赏月，亦不尽然。有熟芋，去皮而食之，曰《剥桂皮》。

重阳　，士大夫各登高饮酒，街市竞戏纸鸢。冬至　拜冬，设馔享先。

除夕　扫除舍宇，享祖先。烧爆竹，易桃符。明灯达旦。谓之“守岁。”

《冠礼》，惟择日顶冠，设饮称贺，亦有娶妻未及冠者。

《婚礼》：右族托冰人行礼，惟槟榔果盒为盛。或从简便兼行者。下户用槟榔下定，当婚时，惟酒肉遗之，即毕婚矣。

《丧礼》：右族亦循礼殓殡，七七如期致奠。居丧，亲属备酒为闹夜，吊客用酒款洽，葬期远近不一。《祭礼》，“春秋元旦、清明、中元、除夕” 各致祭，家先就祠堂行之，无祠堂则行于厅事。娶妻亦设祭祭先祖。

庆吊往来。礼用金银彩缎。猪羊酒果。贫家亦有不备。但槟榔蒌叶，虽贫亦得备。

其习俗，富家子弟以多财损志，习游赌，贫而狡者，窥意向以投之，故诱赌之弊由滋。乡民惯为盗窃者，问罪发配，逃回复窃，累及乡族，强者分财无几，而甘心服重刑。三尺森严，而盗贼之风不息。尤健于词讼，无而诬有，小而诬大，他事得罪而插入他词以告州，未有断而讼之府，府才。

断而讼之院司，变情《易端》，历数年而不肯休。或有一朝之忿，辄服毒图。赖有疾病，惟信男巫女师，禳星跳鬼以求生。但其中淳朴礼义之风，亦有存者。

吴川县

岭南吴阳最滨海，山尽于斯，水亦尽于斯。历来务铅椠而登科，日跻荣膴者，固代不乏人。亲族岁会、月会有仪，而茅茨土阶之风如故。冠礼惟绅士间行之，婚聘槟榔，大都岭南恒俗。然欤丧礼，多不蔬食，春秋祀尝名宗各有祠祊。邑众以海为业，专事鱼盐之利，风土或疠，多惑于觋巫，医药之效不讲。即善。见王下临，亦竟莫问。商贾止贩鱼盐槟榔，少越他境。而他境之营子母计者，惧折亦鲜。至耕者率惰窳卤莽，故亦以卤莽报。且其地多沙浮土浅，加之海吼频号，风气不聚。此贵显隆盛，不多见也。钱谷、徭役，逋负甚盛，间有强悍无知，惑于异棍而淫词以挠三尺者。种种，抑其风俗使然乎？自康熙七、八、九、十、十一等年，邑令黄极力整施，多方诲导，美者渐增，恶者渐化，横肆者渐近淳良，稍觉变易焉。

石城县

石。士尚狷介，敦气节，不喜游。大人衣多布素，学皆匠心模古，文物寖盛。农耕不耘获，惟中下女蚕者少。诸工陶埴梓匠皆朴拙。馀工多外府人，商杂江、浙、闽、广。江多贷息，浙多珍绮，闽多倾销，广多肆货。城郭中间服药饵乡落专事巫，有《正一》《茅山鬼》等术。凡冠，择日加常冠。明旧时仪。婚用槟榔，以出年庚为定。富者有钗环、金银、聘币、奁饰简而厚。《六礼》惟亲迎，不常行。丧尚殡殓，贫者不殓葬无期。卜地克择，矿以砖灰，亦有作灰隔者。鼓乐僧道，或用或否。已嫁之女，服犹斩衰。亲朋贺吊，多猪羊酒果，间亦代以银钱祭。凡时节庆忌，皆设馔享祖考。每元旦祀拜先祖毕，家众以次拜贺。亲朋相过，曰“拜新” ，间亦延饮。立春　先一日，造《土牛》《芒神》，邑人扮春官，四街民商扮春色。次日结彩颁春花，本县率师生官吏出东关外“启春亭” 迎春。

上元　，各街市社庙作纸船遣灾；乡落亦然。张灯结彩、放花炮，烟火《打秋千》、猜灯谜，士庶嬉游达旦，谓之“庆元宵。”

二月上丁日　，童子多用发蒙。

二月　初九日“走马会” ，二十九日“朝拜会。” 清明　，折柳枝悬于门井，插两鬓，率老少男妇扫坟挂纸、添土，祭燕而归。

三月三日　童子多用长发。

端午　角黍荐，先以艾悬门，合雄黄、菖蒲擂酒饮之，谓之“辟邪。”

六月六日　，各晒书籍衣服，以祛蠹湿。是月，各乡农敛钱以禳蝗。

中元　，剪彩楮为衣及设酒馔，以荐祖考。中秋　具酒馔，邀知己赏月。

《重阳　，士大夫携盒登高赏菊》。

立冬　，各街社禳火灾。

冬至日　，合族设馔享先祖。

腊月念四　夜祝灶曰：“送灶神上天。念五夜送家神上天。”

除夕　享先馈亲友，曰“围炉” ；各家扫净舍宇，送帚于荒郊，曰“送穷。” 其夕，燃灯放爆，尊长分钱于幼少，以岁为差，曰《守岁》。

四季之月，城乡皆祭社会，饮分肉。

夏月作凉茶解暑，俗合“茶䔲” 为末，用凉水发之成花，可解热。。